SA sangeres het noue ontkoming: ‘My beskermengele werk oortyd’Lynelle Kenned (Foto: Instagram) Die Afrikaanse sangeres en televisieaanbieder Lynelle Kenned het Vrydagaand ŉ noue ontkoming gehad tydens repetisies vir die verhoogproduksie West Side Story. Kenned skryf op sosiale media die verhoogspan en die akteurs was erg geskok toe van die beligting soos ŉ “dodelike sweep” losgeskeur en oor die verhoog beweeg het. Volgens die sangeres se inskrywing het talle van die gloeilampe in dié slag – wat haar “met ŉ paar duim gemis het” – ontplof. “Ek het eers die slag gehoor en toe opgekyk. Ek het onmiddellik bereken hoe ver ek sal moet skuif om nie getref te word nie en toe my kop soos ŉ skild saamgetrek om te verhoed dat die gebreekte stukke glas, wat soos reënsplinters uitgesak het, my tref. [Daar was] glas in my hare en in my kostuum,” skryf sy. Volgens haar is niemand in die voorval beseer nie. Die repetisies is wel met ŉ uur vertraag. “My beskermengele werk altyd oortyd. Ek onthou ŉ lewensgevaarlike voorval baie jare gelede. My ma het aangevoel dat ek in gevaar was. Toe sy my nie telefonies kon bereik nie, het sy dadelik begin bid vir my beskerming. Dit het toe my lewe gered. Nou neem my daaglikse oggenddrafsessie my elke dag na die plek waar sy gesit en net na die see gekyk het namate haar menslike lewe tot ŉ einde gekom het. En natuurlik is sy nou hier – haar grenslose liefde en gees is duidelik in my lewe. Dankie, mums. Ek het jou ewig lief.” West Side Story is van 7 Maart in die Kunstekaapteater in Kaapstad te sien. https://www.instagram.com/p/Bf3Abm4FM0L/?hl=en&taken-by=lynelle_kenned